作者:陳陶
標題:哭王贊府
內容:白水流今古，青山送死生。驅馳三楚掾，倏忽一空名。金玉埋皋壤，芝蘭哭弟兄。龍頭孤後進，鵬翅失前程。愁變風雲色，悲連鼓角聲。落星辭聖代，寒夢閉佳城。伊昔來江邑，從容副國英。德逾棲棘美，公亞飲冰清。大廈亡孤直，群儒憶老成。白駒悲裡巷，梁木慟簪纓。隴遂添新草，珠還滿舊籝。蒼蒼難可問，原上晚煙橫。